Flymysteriet: Tiden renner ut
00.41 natt til 8. mars lokal tid tok Malaysia Airlines MH370 av fra Kuala Lumpur med 227 passasjerer og 12 besetningsmedlemmer om bord. Flyet skulle etter planen lande i Kinas hovedstad Beijing 06.30. Men knappe to timer inn i flyturen forsvant Boeing 777-flyet sporløst fra radaren. Det siste menneskelige livstegnet fra flyet var et enkelt «All right, good night» klokken 01.19. Da befant det seg i 35.000 fots høyde øst for Malaysia. Det var fint vær i området, det ble ikke sendt ut nødsignal, og erfarne etterforskere kaller forsvinningen et mysterium. Det har senere kommet frem at en satellitt fanget opp signaler fra flyet så sent som klokken 08.11. 24. mars slo myndighetene i Malaysia fast at alt håp om å finne flyet og passasjerene i live var ute. I dagene etter fant satellitter flere vrakrester som kan stamme fra flyet. Leteområdet er begrenset til de enorme havområdene sørvest for Australia. Flight MH370 føyer seg inn i en lang rekke mysterier som har rystet flybransjen de siste seks tiårene. Her kan du lese de utrolige historiene. Kilde: VG, Reuters, NTB Ifølge redningsleder Angus Houston ved Joint Agency Coordination Centre, (JACC), blir leteområdet nå konsentrert rundt det aktuelle stedet hvor det kinesiske patruljeskipet Haixun 01 lørdag fanget opp to forskjellige lydsignaler, melder nyhetsbyrået AP. Etterforskerne jobber også ifølge CNN med å analysere ny radarinformasjon som tyder på at Malaysian Airlines-flyet bevisst unngikk indonesisk luftrom. Det britiske marineskipet «HMS Echo» er et av skipene som har satt kurs mot området. Det er blant annet utstyrt med en Towed Pinged Locator, en undervannsmikrofon som er i stand til å plukke opp signaler fra «den svarte boksen» helt ned til en dybde på 6100 meter. Søndag kveld melder BBC at «HMS Echo» har kommet frem til området hvor lydsignalene ble plukket opp. I løpet av kort tid kan det forventes at skipet vil sette i gang med å lytte etter signalene som man håper stammer fra nødpeilesenderen til Flight MH370. På en pressekonferanse søndag understrekte Houston at funnene, som han omtaler som «den mest lovende ledetråden så langt», foreløpig ikke er bekreftet. Han la til at det kun er et spørsmål om tid før «den svarte boksens» batterier går tomme for strøm, melder den britiske avisen The Telegraph. - Dette er den 30. dagen i letingen og batteriene har en levetid på omtrent 30 dager. Skeptiske til kinesisk utstyr Lørdag uttalte Roger Handeland i Norsk Flytekniker Organisasjon til VG at det savnede flyet trolig vil bli funnet i løpet av kort tid. Ifølge Kinas statlige nyhetsbyrå brukte mannskapet på Haixun 01 en håndholdt undervannsmikrofon til søket, men eksperter som AP har snakket med sier de er skeptiske til om utstyret virkelig kan ha plukket opp signaler fra flyets nødpeilesender. - Hvis Kina faktisk har oppdaget dette, så har de oppdaget en helt ny måte for å finne nåla i høystakken, sier luftfartseksperten Geoffrey Thomas til nyhetsbyrået. Thomas Althuler, som er visedirektør i selskapet som har produsert utstyret, uttalte søndag til avisen New York Times at det skal mye til for at patruljeskipet virkelig har funnet flyet. - Det er mulig å oppdage noe på den dybden med håndholdt utstyr, men jeg vet ikke hvor sannsynlig det er. Man ville trengt å være i nærheten. Du vil ikke finne noe 3000 meter under havet og to miles unna, (3,2 kilometer, journ.anm). Drar ikke mot området Søndag ble det kjent at det australske skipet «Ocean Shield» også har fanget opp et akustisk signal fra havbunnen, men i en helt annen del av leteområdet. Redningsleder Angus Houston opplyste søndag at skipet vil undersøke signalet nærmere, før det eventuelt setter kursen mot stedet hvor Haixun 01 befinner seg. «Ocean Shield», som også er utstyrt med den avanserte TPL-undervannsmikrofonen, er omtrent 555 kilometer unna det aktuelle stedet, noe som fører til at det kan ta flere dager før det kan være i området. Samtidig uttaler Houston at flere australske fly har satt kursen mot det kinesiske patruljeskipet for å bistå i søket. 3000 samlet i bønn I Malaysias hovedstad Kuala Lumpur samlet mer enn 3000 mennesker seg søndag, flere av dem kinesiske pårørende, for å be for de savnede, melder nyhetsbyrået AP. - Dette er ikke en bønn for de døde, fordi vi har ikke funnet noen omkomne. Dette er en bønn for velsignelser for at flyet skal bli funnet, sier Liow Tiong Lai, den malaysiske politikeren som organiserte samlingen, ifølge avisen Wall Street Journal. 152 av flyets 227 passasjerer var kinesiske og flere av de pårørende har reist til Malaysia for å være så nærme etterforskningen som mulig. Tidligere har hundrevis av kinesere protestert i Beijing i protest mot myndighetenes håndtering av saken, men Tiong Lai ba søndag familiene om å stå stammen. - I denne krisen klandrer vi ikke hverandre. Vi unndrar oss ikke fra ansvaret og vi vil ikke gi opp.
Tusenvis av pårørende håper at signalene som nylig ble fanget opp kan bidra til at det savnede flyet blir funnet - før det er for sent.